
Text rozhodnutia
Súd: Krajský súd Trenčín Spisová značka: 15Sd/105/2015 Identifikačné číslo súdneho spisu: 3015200440 Dátum vydania rozhodnutia: 16. 02. 2016 Meno a priezvisko sudcu, VSÚ: JUDr. Elena Zaťková ECLI: ECLI:SK:KSTN:2016:3015200440.4
Uznesenie Krajský súd v Trenčíne v právnej veci navrhovateľa: N. H., bytom D. X., XXX XX C., proti odporkyni: Sociálna poisťovňa, ústredie Bratislava, Ul. 29. augusta č. 8-10, 813 63 Bratislava, o preskúmanie zákonnosti rozhodnutia č. XXX XXX XXXX X zo dňa 11. mája 2015 v spojení s rozhodnutím č. XXX XXX XXXX X zo dňa 27. januára 2016 o invalidný dôchodok, takto
r o z h o d o l :
Krajský súd konanie vo veci z a s t a v u j e .
Žiaden z účastníkov n e m á právo na náhradu trov konania.
o d ô v o d n e n i e :
Tunajšiemu súdu bol dňa 16. júna 2015 doručený návrh navrhovateľa na preskúmanie zákonnosti rozhodnutia č. č. XXX XXX XXXX X zo dňa 11.05.2015, ktorým odporkyňa zamietla navrhovateľovu žiadosť o invalidný dôchodok podľa § 70 a § 71 zákona 461/2003 Z. z. o sociálnom poistení v znení neskorších predpisov, s odôvodnením, že podľa posudku posudkového lekára sociálneho poistenia pobočky odporkyne Prievidza zo dňa 23. apríla 2015, nie je invalidný, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Navrhovateľ žiadal o opätovné preskúmanie svojho zdravotného stavu a priznanie invalidného dôchodku.
Po podaní opravného prostriedku odporkyňa opätovne preskúmala zdravotný stav navrhovateľa, pričom na základe posudku posudkového lekára odporkyne - pobočka Prievidza zo dňa 18. januára 2016 bol navrhovateľ uznaný invalidným podľa § 71 ods. 1 zákona a miera poklesu schopnosti vykonávať zárobkovú činnosť jej bola určená na 50 %. Rozhodnutím odporkyne č. XXX XXX XXXX X zo dňa 27.01.2016 bol navrhovateľovi priznaný invalidný dôchodok v sume 210,10 EUR mesačne, čím bolo navrhovateľovmu opravnému prostriedku v plnej miere vyhovené.
Podľa § 250l ods. 2 O.s.p. pokiaľ v piatej časti O.s.p. o rozhodovaní o opravných prostriedkoch proti rozhodnutiam správnym orgánom nie je ustanovené inak, použije sa primerane ustanovenie druhej hlavy s výnimkou § 250a.
Podľa § 250o O.s.p. ak správny orgán, ktorého rozhodnutie súd preskúmava, vydá nové rozhodnutie, ktorým návrhu celkom vyhovie, súd uznesením konanie zastaví.
Keďže odporkyňa opravnému prostriedku navrhovateľa vydaním nového rozhodnutia celkom vyhovela, súd konanie vo veci podľa ust. § 250o O.s.p. uznesením zastavil.
O trovách konania súd rozhodol v zmysle § 146 ods. 1 písm. c/ O.s.p. a § 246c O.s.p., v zmysle ktorého žiaden z účastníkov nemá právo na náhradu trov konania podľa jeho výsledku, ak konanie bolo zastavené.
Poučenie:
Proti tomuto uzneseniu možno podať odvolanie do 15 dní odo dňa jeho doručenia na Najvyšší súd Slovenskej republiky prostredníctvom Krajského súdu v Trenčíne písomne, v dvoch vyhotoveniach.
Podľa § 42 ods.3 a § 205 ods.1 O.s.p. odvolanie musí mať tieto náležitosti: ktorému súdu je určené, kto ho robí, ktorej veci sa týka a čo sleduje, musí byť podpísané a datované s uvedením dátumu vyhotovenia odvolania, proti ktorému rozhodnutiu súdu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

